b'\n_START_ARTICLE_\nNiels Knudsen Skov\n_START_PARAGRAPH_\nNiels Knudsen Skov (f\xc3\xb8dt 11. juni 1933 i Brovst) er en dansk forhenv\xc3\xa6rende officer._NEWLINE_Han er s\xc3\xb8n af slagtermester Chr. Skov (d\xc3\xb8d 1958) og hustru Petra f\xc3\xb8dt Knudsen (d\xc3\xb8d 1961), tog realeksamen fra \xc3\x85bybro Mellem- og Realskole 1949 og handelseksamen fra Justistr\xc3\xa5d M\xc3\xb8llers Handelsh\xc3\xb8jskole i Aalborg 1950. Skov blev dern\xc3\xa6st udl\xc3\xa6rt i kontor- og handelsfag ved Chr. Kj\xc3\xa6rg\xc3\xa5rd A/S, N\xc3\xb8rresundby 1953._NEWLINE_Han blev intendanturl\xc3\xb8jtnant 1955, var ved Den danske Kommando i Vesttyskland 1955-56 og gennemgik H\xc3\xa6rens Officersskole 1956-58, som han forlod som premierl\xc3\xb8jtnant. Han har v\xc3\xa6ret tjenstg\xc3\xb8rende ved regimenter og myndigheder, bl.a. Intendanturkorpsets skole 1958-64, blev kaptajn 1964, var tjenstg\xc3\xb8rende i Forsvarsministeriet 1964-80, som kontorchef fra 1974. Skov blev major 1969, oberstl\xc3\xb8jtnant 1977, oberst 1980, generalmajor 1985; afdelingschef i Forsvarskommandoen, \xc3\x98konomistaben 1980 og chef for \xc3\x98konomistaben fra 1985 til sin pensionering._NEWLINE_Han har v\xc3\xa6ret medlem af bestyrelsen for Intendanturofficersforeningen 1960-64 og formand for I/S Greve Strand Vandv\xc3\xa6rk. 4. oktober 1993 modtog han Kommand\xc3\xb8rkorset af 1. grad af Dannebrogordenen, og han b\xc3\xa6rer ogs\xc3\xa5 H\xc3\xa6derstegnet for god tjeneste ved H\xc3\xa6ren._NEWLINE_Han har siden 21. juli 1957 v\xc3\xa6ret gift med Birthe Christensen (f\xc3\xb8dt 20. februar 1935 i \xc3\x85bybro), datter af uddeler Arnold Christensen (d\xc3\xb8d 1972) og hustru Louise f\xc3\xb8dt Hansen (d\xc3\xb8d 1976).'